उत्तर प्रदेश के गोंडा में बच्चा चोर बताकर महिला को पीटा, 9 लोग गिरफ्तार  
उत्तर प्रदेश के गोंडा जिले का है मामला
महिला को बच्चा चोर बताकर पीटा 
पुलिस ने 9 आरोपियों को किया गिरफ्तार
केंद्र और राज्य सरकारें मॉब लिंचिंग से निपटने के लिए भले ही तमाम कवायद कर रही हों, लेकिन ऐसी घटनाएं रुकने का नाम नहीं ले रही हैं. अब उत्तर प्रदेश के गोंडा जिले में एक चौंकाने वाला मामला है. जिले के नवाबगंज थाना क्षेत्र में ग्रामीणों ने खेत में छिपी एक महिला को बच्चा चोरी के संदेह में पकड़ लिया और पेड़ से बांधकर उसके साथ मार पीट की. सूचना पाकर मौके पर पहुंची पुलिस ने महिला को मुक्त कराया और नौ लोगों को गिरफ्तार किया. अपर पुलिस अधीक्षक महेन्द्र कुमार ने बताया कि जिले के नवाबगंज थाना क्षेत्र के रहेली गांव के भाईलाल पुरवा में शनिवार की शाम गन्ने के खेत में छिपी एक महिला को ग्रामीणों ने पकड़ लिया. उस पर बच्चा चोरी का संदेह जताते हुए उसे पेड़ से बांधकर मारा पीटा गया. 
सूचना पाकर मौके पर पहुंची पुलिस ने महिला को मुक्त कराया. उसे थाने लाई तथा उसका उपचार कराया. पूछताछ में पता चला कि वह थाना क्षेत्र के शाहपुर गांव की निवासी है. एएसपी के अनुसार महिला के पिता आबिद अली की शिकायत पर मुकदमा दर्ज कर नौ लोगों को गिरफ्तार किया गया है. आपको बता दें कि एक दिन पहले ही इसी तरह का एक मामला प्रदेश के आगरा में सामने आया था. उत्तर प्रदेश पुलिस ने आगरा में मॉब लिंचिंग में 200 लोगों के खिलाफ मामला दर्ज किया है, क्योंकि एक व्यक्ति की बच्चा चोर होने के संदेह में कथित रूप से पिटाई की गई थी. आगरा में मंगलवार को मॉब लिचिंग की घटना घटी थी, लेकिन बुधवार को जब मारपीट का वीडियो फुटेज सामने आया तो पुलिस के ध्यान में यह मामला आया.